ดาวโจนส์ปิดบวกรับราคาน้ำมันพุ่ง-ข้อมูลศก.สดใส
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (18 ส.ค.) ขานรับข้อมูลเศรษฐกิจที่แข็งแกร่งของสหรัฐ รวมถึงจำนวนชาวอเมริกันที่ยื่นของสวัสดิการว่างงานซึ่งปรับตัวลงมากกว่าที่คาดการณ์ไว้ นอกจากนี้ ตลาดยังได้รับแรงหนุนจากราคาน้ำมันที่พุ่งขึ้นกว่า 3% และผลประกอบการที่สดใสของบริษัทวอลมาร์ท
19 ส.ค. 2559

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (18 ส.ค.) ที่ 18,597.70 จุด เพิ่มขึ้น 23.76 จุด หรือ 0.13%, ดัชนี NASDAQ ปิดที่ 5,240.15 จุด เพิ่มขึ้น 11.49 จุด หรือ +0.22% และดัชนี S&amp;P500 ปิดที่ 2,187.02 จุด เพิ่มขึ้น 4.80 จุด หรือ 0.22%
ตลาดหุ้นนิวยอร์กปิดบวกขานรับข้อมูลเศรษฐกิจที่แข็งแกร่งของสหรัฐ โดยเมื่อช่วงค่ำวานนี้ตามเวลาไทย กระทรวงแรงงานสหรัฐเปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกปรับตัวลดลง 4,000 ราย สู่ระดับ 262,000 รายในสัปดาห์ที่สิ้นสุดวันที่ 13 ส.ค. ขณะที่นักวิเคราะห์คาดการณ์ก่อนหน้านี้ว่าตัวเลขดังกล่าวจะลดลงสู่ระดับ 265,000 ราย
ด้านธนาคารกลางสหรัฐ (เฟด) สาขาฟิลาเดลเฟีย เปิดเผยดัชนีภาวะธุรกิจในภูมิภาคมิด-แอตแลนติกปรับตัวขึ้นสู่ระดับ 2.0 ในเดือนส.ค. ซึ่งสอดคล้องกับตัวเลขคาดการณ์ของนักวิเคราะห์ นอกจากนี้ ตลาดยังได้รับแรงหนุนจากราคาน้ำมัน WTI ที่พุ่งขึ้นกว่า 3% ซึ่งเป็นปัจจัยบวกต่อหุ้นกลุ่มพลังงาน โดยหุ้นมาราธอน ออยล์ พุ่งขึ้น 6.2% หุ้นเดวอน เอนเนอร์จี ปรับขึ้น 3.3%
หุ้นวอลมาร์ท บริษัทค้าปลีกที่ใหญ่ที่สุดในโลก พุ่งขึ้น 1.9% หลังจากบริษัทเปิดเผยรายได้และกำไรในไตรมาส 2 ซึ่งสูงกว่าตัวเลขคาดการณ์ของนักวิเคราะห์ ทั้งนี้ วอลมาร์ทระบุว่า ทางบริษัทมีกำไร 1.07 ดอลลาร์/หุ้น โดยสูงกว่าที่นักวิเคราะห์คาดการณ์ที่ระดับ 1.02 ดอลลาร์/หุ้น ส่วนรายได้ของวอลมาร์ทเพิ่มขึ้น 0.5% สู่ระดับ 1.2085 แสนล้านดอลลาร์ ซึ่งสูงกว่าตัวเลขคาดการณ์ของนักวิเคราะห์ที่ระดับ 1.2016 แสนล้านดอลลาร์
หุ้นซิสโก ซิสเต็มส์ ปรับตัวลงติดต่อกันวันที่ 2 หลังจากมีรายงานว่า ทางบริษัทเตรียมปลดพนักงานจำนวน 14,000 คน ซึ่งคิดเป็นสัดส่วนเกือบ 20% ของพนักงานทั่วโลก โดยคาดว่าซิสโกจะประกาศแผนการปลดพนักงานดังกล่าวในอีกไม่กี่สัปดาห์ ขณะที่ทางบริษัททำการปรับโครงสร้างจากที่เน้นธุรกิจฮาร์ดแวร์ ไปสู่ธุรกิจซอฟท์แวร์
หุ้นบริษัทคอร์เรคชั่นส์ คอร์ปอเรชั่น ออฟ อเมริกา และบริษัท จีอีโอ กรุ๊ป ซึ่งเป็นผู้ประกอบการเรือนจำเอกชนรายใหญ่ของสหรัฐ ทรุดฮวบลง 35.5% และ 39.6% ตามลำดับ หลังจากมีรายงานว่า กระทรวงยุติธรรมสหรัฐมีแผนที่จะยุติการใช้เรือนจำของภาคเอกชน
หุ้นฮาร์เลย์ เดวิดสัน ร่วงลง 1.7% หลังจากรัฐบาลสหรัฐระบุว่า อุปกรณ์ racing tuner ของฮาร์เลย์ เดวิดสัน เป็นสาเหตุที่ทำให้มอเตอร์ไซค์บางคันปล่อยมลพิษสูงเกินกำหนด อย่างไรก็ตาม รายงานล่าสุดจากกระทรวงยุติธรรมสหรัฐระบุว่า ฮาร์เลย์ เดวิดสัน ได้ยอมตกลงยุติคดีความด้วยการซื้อคืนและทำลายอุปกรณ์ดังกล่าว และยอมจ่ายเงิน 15 ล้านดอลลาร์ในการยุติคดีความ
ขณะที่ตลาดจับตาการประชุมประจำปีของเฟดที่เมืองแจ็คสัน โฮล รัฐไวโอมิ่ง ในวันที่ 26 ส.ค.นี้ ซึ่งนางเจเน็ต เยลเลน ประธานเฟด จะขึ้นกล่าวในการประชุมครั้งนี้ หลังจากที่ไม่ได้เข้าร่วมการประชุมในปีที่แล้ว โดยอาจมีการส่งสัญญาณเกี่ยวกับการปรับขึ้นอัตราดอกเบี้ยในปีนี้